Se jitilfu s-Senat? Il-kap tal-grupp Repubblikan fis-Senat Amerikan Mitch McConnell ammetta li se tkun diffiċli għall-partit tiegħu biex iżomm il-maġġoranza li għandu bħalissa f'din il-kamra. McConnell ilu l-mexxej ta' maġġoranza għal sentejn biss, jiġifieri mill-2014 meta l-partit tiegħu ġab fi tmiemu dominju senatorjali li l-Partit Demokratiku kien ilu jżomm għal diversi snin. Madankollu, is-sitwazzjoni taf tinbidel fl-elezzjoni ta' Novembru meta erbgħa u għoxrin siġġu Repubblikan se jkun qiegħed ikkontestat b'kuntrast mal-għaxra Demokratiċi. McConnell ma daħalx fid-dettall dwar x'qiegħed iwassal biex ir-riħ idur kontra r-Repubblikani. Però, huwa sostna li jixtieq jara lill-kandidat presidenzjali Repubblikan Donald Trump jimxi aktar mal-linja tal-partit fix-xhur li ġejjin. Jaċċettaw l-offerta Ciudadanos, il-partit tal-lemin ċentrali mmexxi minn Albert Rivera, laqa' l-offerta tal-mexxej tal-Partido Popolar (PP) Mariano Rajoy biex jingħaqad f'koalizzjoni tal-gvern. Rajoy ilu jmexxi gvern ta' minoranza minn Diċembru li għadda wara żewġ elezzjonijiet inkonklussivi li ħallewlu ferm inqas siġġijiet fil-Parlament milli għandu bżonn biex imexxi amministrazzjoni stabbli. Il-ftehim ta' bejniethom għadu mhuwiex assigurat però, għaliex Rivera talab lill-PP jadotta pakkett ta' riformi qabel mal-koalizzjoni tkun tista' ssir realtà. Jekk il-Partido Popolar jaċċetta li jimplimenta dawn ir-riformi, Rajoy xorta waħda se jkollu bżonn isib tal-inqas alleat ieħor hekk kif il-partit tiegħu u Ciudadanos għandhom biss 169 siġġu mill-176 li hemm bżonn għal maġġoranza parlamentari. Rebħiet importanti Forzi militari Libjana leali lejn il-gvern ta' Tripli rnexxielhom jagħmlu avvanzi ta' importanza strateġika notevoli fil-konfront tal-Istat Iżlamiku (IS) fl-aħħar jiem hekk kif ħadu f'idejhom numru ta' distretti qrib u ġewwa l-belt ta' Sirte. Dan l-avvanz għandu importanza partikolari għaliex Sirte kienet l-unika belt maġġuri fil-Libja kompletament taħt il-kontroll tal-Istat Iżlamiku. Il-milizzji leali lejn il-gvern ta' Tripli rnexxielhom jiddefendu l-pożizzjoni tagħhom f'Misrata minn attakk tal-Istat Iżlamiku kmieni f'Mejju biex imbagħad ħarġu għall-attakk fil-ġimgħat ta' wara. L-avvanz tal-milizzji kien mgħejjun mill-Istati Uniti li fl-aħħar jiem għamlet diversi bumbardamenti biex tnaqqas il-preżenza tal-isnipers li kienet qed tkun ta' ostaklu kbir tul l-offensiva. Daqqa ta' ħarta Il-Ġeneral John Nicholson, il-kmandant ewlieni tan-NATO fl-Afganistan, din il-ġimgħa ħabbar li l-forzi militari Afgani, bl-appoġġ ta' dawk Amerikani, irnexxielhom jagħmlu diversi kisbiet kontra l-Istat Iżlamiku (IS) fl-aħħar jiem. Huwa semma' b'mod partikolari offensiva li twettqet ġimagħtejn ilu fil-provinċja ta' Nangarhar li ħalliet madwar 300 militant tal-IS, u diversi mexxejja ta' tal-grupp li kienu joperaw fil-pajjiż, mejta. Nicholson sostna li f'dan l-istadju huwa diffiċli għan-NATO biex ikollhom stima preċiża tal-impatt li din it-telfa se jkollha fuq l-Istat Iżlamiku. Madankollu, huwa maħsub li f'din l-operazzjoni ġew distrutti madwar 25% tar-riżorsi umani u materjali li l-grupp kellu fil-pajjiż. Reżistenza vjolenti Serje ta' splużjonijiet laqtu żoni qrib il-kapitali tat-Tajlandja, Bangkok bejn nhar il-Ħamis u l-Ġimgħa li għaddew. L-attakki, li ħallew erba' persuni mejta u għexieren midruba, jidhru li kienu mmirati b'mod partikolari lejn ċittadini barranin hekk kif diversi mill-postijiet milqugħtin kienu żoni turistiċi. Minkejja dan, l-awtoritajiet esprimew il-fehma tagħhom li l-attakki kienu espressjoni ta' ribelljuni interna lejn il-gvern attwali li huwa mmexxi mill-Forzi Armati tal-pajjiż. Ir-rabja lejn il-gvern attwali ilha tinħass minn meta l-militar ħa l-kontroll fl-2014 permezz ta' kolp ta' stat. Madankollu, ir-reżistenza lejn il-gvern żdiedet fl-aħħar jiem wara s-suċċess ta' referendum li ta lok għal saħħa kostituzzjonali akbar għar-reġim attwali. Mossa ostili Skont rapporti li dehru fil-midja internazzjonali, il-Vjetnam ressqet diversi rocket launchers qrib, u fuq, uħud mill-ġżejjer Spratly li jinsabu f'żona kkontestata minn numru ta' pajjiżi fosthom iċ-Ċina. Dawn ir-rapporti mhux ikkonfermati jsostnu li din il-mossa saret b'mod sigriet biex iċ-Ċina b'mod partikolari ma tilħaqx jirreaġixxi jekk kif il-launchers huma allegatament immirati lejn bażijiet militari li jinsabu fuq il-ġżejjer li diġà huma okkupati minnhom. Dawn l-launchers jidhru li għadhom ma ġewx armati. Madankollu, il-Gvern Ċiniż diġà għamilha ċara li huwa jqis din il-miżura bħala waħda ostili u li qiegħed jirriserva d-dritt li jagħmel dak li hemm bżonn biex jiddefendi l-interessi territorjali tiegħu.